Finnbogi Ísakson

Finnbogi Ísakson (1943–2005) var en færøysk journalist, forfatter og politiker for Tjóðveldisflokkurin.

Han vokste opp i Klaksvík. Faren var skipper på egen fiskebåt og døde tidlig. Han vokste opp med mor og eldre søsken, og flyttet i 1960 til Tórshavn for å gå gymnaset. Han begynte i 1962 i Útvarp Føroya etter skoletid, og i 1963 i fast stilling. Han studerte også ved Danmarks Journalisthøjskole fra 1964 til 1965. I 1974 etablerte han Tíðindablaðið med seg selv som skrivende redaktør. Han tok mål av seg å profesjonalisere avisjournalistikken på Færøyene, som hadde vært dominert av partipressen. I løpet av 11 måneder rakk avisen å bli Færøyenes nest største og passere et opplag på 6 000 eksemplarer, men gikk inn idet Ísakson ble politiker på fulltid i 1975.

Ísakson ble første gang innvalgt på Lagtinget fra Norðoyar i 1966, 23 år gammel. En endring av valgordningen så alle personstemmer på listen talte likt, uansett listeplassering, førte til store utskiftninger på Lagtinget dette året. Fra 1975 til 1979 var han medlem av Atli Dams koalisjonsregjering med ansvar for skole-, bolig- og samferdselspolitiske saker. Johan Simonsen møtte i hans sted på Lagtinget. Ísakson gikk ut av Lagtinget ved valget i 1984.

Etter at han trådte ut av regjeringen i 1979, var han frilansjournalist i Útvarp Føroya, og fra 1984 programleder i Sjónvarp Føroya, som begynte sine regulære sendinger det året.

Finnbogi Ísakson var finansminister i Jógvan Sundsteins første regjering i 1989 og fremstod nå som Tjóðveldisflokkurins partileder. Etter valget i 1990 var han tilbake på Lagtinget. Fra 1991 til 1993 var Ísakson ansvarlig redaktør i partiavisen 14. september, og fra 1993 til 1994 finansminister i Marita Petersens regjering. I sin siste valgperiode på Lagtinget fra 1998 til 2002 ledet han tingets forhandlinger som Lagtingets formann.

Ísakson utgav en rekke egne verker og oversettelser, deriblant Kåre Holts romaner om kong Sverre, som kom fra Færøyene.

Finnbogi Ísakson ble svært syk sommeren 2005, og døde 7. september, 62 år gammel.

 Referanser 

Kategori:Færøyske ministre
Kategori:Færøyske lagtingsformenn
Kategori:Færøyske forfattere
Kategori:Færøyske journalister
Kategori:Personer fra Klaksvík
Kategori:Portal:Færøyene/artikler